Predkladacia správa

	Návrh novely zákona, ktorým sa mení a dopĺňa zákon č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov v znení neskorších predpisov a o zmene a doplnení niektorých zákonov predkladá Ministerstvo financií Slovenskej republiky na základe Plánu legislatívnych úloh vlády Slovenskej republiky na rok 2003.

	Navrhovaná právna úprava má za cieľ dosiahnutie plnej kompatibility s direktívami EÚ upravujúcimi poistenie zodpovednosti za škodu spôsobenú prevádzkou motorového vozidla, z dôvodu prispôsobovania sa práva Slovenskej republiky s právom krajín Európskej únie. Návrh novely bol vypracovaný aj na základe skúseností získaných od príslušných inštitúcií v súvislosti s uplatňovaním tohto druhu poistenia v praxi.	

	Vzhľadom na dosiahnutie plnej kompatibility s právou EÚ v oblasti povinného  zmluvného poistenia zodpovednosti za škodu spôsobenú prevádzkou motorového vozidla je potrebné premietnuť do nášho právneho systému ešte tie články smernice č. 2000/26/ES vzťahujúcej sa na poistenie zodpovednosti za škodu pri prevádzkovaní motorových vozidiel (Štvrtá smernica o poistení vozidiel). Táto smernica obsahuje špeciálne ustanovenia pre poškodené osoby, ktoré majú nárok na náhradu škody, ktorá sa stala v inom členskom štáte, ako je štát v ktorom má poškodený trvalý pobyt a ktorá vznikla následkom prevádzkovania vozidiel poistených a nachádzajúcich sa v členskom štáte.

	Návrh zákona sa nepredkladá na rokovanie Rady hospodárskej a sociálnej dohody SR vzhľadom na to, že prijatím zákona sa nepredpokladá dopad na štátny rozpočet, rozpočty obcí a vyšších územných celkov, životné prostredie a na zamestnanosť.

	Materiál sa predkladá s rozporom k Čl. II bodom 6 a 7 zákona, ktoré sa týkajú vypustenia § 30 zo zákona č. 95/2002 Z. z. o poisťovníctve a o zmene a doplnení niektorých zákonov, a to odvodu 8 % z prijatého poistného z poistenia zodpovednosti pre zložky záchranných systémov. Uvedený rozpor nebol odstránený na rozporom konaní na úrovni štátnych tajomníkov.

Návrh zákona bol dňa 15. apríla 2003 prerokovaný a schválený Legislatívnou radou vlády Slovenskej republiky.